tartuNLP/wikipedia-smugri-20251201 huggingface dataset:
Organisatsioonikultuur

Organisatsioonikultuur on organisatsiooni- või rühmasisene kultuur. See hõlmab ühised taotletavad väärtused, sotsiaalsed normid (millised hoiakud, teod ja käitumine on vastuvõetavad) ja arusaamad. Mõiste võeti kasutusele 1980. aastatel.
Edgar Scheini järgi on organisatsioonikultuuril vaadeldavad avaldused, mida ta nimetab artefaktideks. 
Adrian Furnhami järgi võib organisatsioonikultuur anda organisatsiooni liikmetele organisatsiooniidentiteedi, innustada osalust ning suurendada organisatsiooni kui sotsiaalse süsteemi stabiilsust. Hea ja kohanemisvõimeline organisatsioonikultuur võib saada konkurentsieeliseks. Sellepärast soovitatakse organisatsioonikultuur välja kujundada. 
Organisatsioonikultuuri sees võivad olla ka allkultuurid. Need võivad olla omavahel konfliktis (kultuurikonflikt). Konfliktid võivad tekkida osakondade vahel, kutserühmade vahel ning juhtkonna ja töötajate vahel. 
Kriitilised käsitlused organisatsioonipsühholoogias on küsimärgi alla seadnud, kas üldse on olemas jagatud väärtused ning kas kultuuri kaudu on võimalik organisatsiooni juhtida. 
Lähedane mõiste on organisatsioonikliima. Edgar Scheini järgi on organisatsioonikliima organisatsioonikultuuri väline avaldumine, mida on kergem vaadelda ja mõõta.
Organisatsioonipsühholoogia

Organisatsioonipsühholoogia on rakenduspsühholoogia haru, mis rakendab üldpsühholoogia, organisatsiooniteooria ja sotsioloogia tulemusi inimeste ja rühmade käitumise kohta organisatsioonides praktiliste probleemide lahendamiseks. Nende probleemide seas on
Organisatsioonipsühholoogia teemasid:
Uuritakse nii organisatsiooni liikmete mõju organisatsioonile kui ka organisatsiooni mõju oma liikmetele. Organisatsiooni käsitatakse dünaamilise keskkonnana, mille struktuurid protsessid tingivad indiviidide ja rühmade hoiakuid ja käitumist organisatsioonis ja väljaspool seda. 1990. aastatel hakati rohkem rõhku panema teadvustamata ja irratsionaalsetele protsessidele ning reaalsuse sotsiaalsele konstrueerimisele. 
Organisatsioonipsühholoogiat rakendatakse organisatsiooni arendamise ja personali arendamise nõustamisel ning juhtimis- ja koostööprobleemide lahendamisel. 
Organisatsioonipsühholoogia piirneb muu hulgas tööstuspsühholoogia, organisatsiooniteooria, tööpsühholoogia ja organisatsioonikäitumise uurimisega. Sageli käsitletakse tööpsühholoogiat ja organisatsioonipühholoogiat koos ning kasutatakse mõlemat valdkonda hõlmavat mõistet "töö- ja organisatsioonipsühholoogia". 
Ajalugu.
20. sajandi alguses tekkis USA-s tööstuspsühholoogia, mis tegeles muu hulgas personali värbamise ja valiku probleemidega. 1920. ja 1930. aastatel hakati rohkem huvi tundma organisatsiooniprobleemide psühholoogiliste seletuste vastu. Näiteks Hawthorne'i uuringud näitasid rühmanormide ja sotsiaalsete suhete mõju töömotivatsioonile ja toodangule. 
Eraldi distsipliinina kujunes organisatsioonipsühholoogia välja 1960. aastatel Edgar Scheini ja Chris Argyrise eestvedamisel.
Animal Diversity Web

Animal Diversity Web (lühend ADW) on internetipõhine andmebaas ja veebientsüklopeedia, kuhu kogutakse loodusajaloolist ja taksonoomilist informatsiooni peamiselt loomade kohta. Lisaks on võimalik tutvuda loomafotode, häälte salvestistega ja külastada virtuaalset muuseumi.
Animal Diversity Webi asutas 1995. aastal Michigani Ülikooli bioloogia professor Philip Myers.
Sissekanded loomaliikide kohta kirjutavad nii Ameerika Ühendriikides asuvate kolledžite õpilased kui ka õpetajad. Sissekandeid redigeerivad professorid ja ADW kaastöölised. 
Animal Diversity Webi kasutades soovitatakse viitamisel kasutada järgmisi andmeid: Myers, P., R. Espinosa, C. S. Parr, T. Jones, G. S. Hammond, and T. A. Dewey. 2014. The Animal Diversity Web (online). Accessed at http://animaldiversity.org.
Organisatsiooni sotsialiseerumine

Organisatsiooni sotsialiseerumine on sotsialiseerumine uude organisatsiooni või uude rolli samas organisatsioonis. Organisatsiooni pingutused selle õnnestumiseks on organisatsiooni sotsialiseerimine.
Uude organisatsiooni sotsialiseerumisel saadakse selgeks, kuidas organisatsioon toimib, elatakse selles sisse ning leitakse endale selles sobiv koht. Kohanemise ajal ollakse organisatsiooni teravdatud tähelepani all. Uustulnukas kogeb tavaliselt teatud määral ebakindlust, stressi või šokki. Et saada organisatsiooni täisväärtuslikuks liikmeks, tuleb palju õppida, sealhulgas omandada tööoskusi, õppida tundma inimesi ja nendevahelisi suhteid, saada aru oma tulevikuväljavaadetest ning saada selgeks, kuidas organisatsioonis asjad käivad, näiteks millises rollis hakatakse olema, milline on organisatsioonikultuur, mis on organisatsiooni väärtused ja eesmärgid ning millised on võimuvahekorrad ning formaalsed ja mitteformaalsed suhted. Sotsialiseerumise õnnestumisest oleneb hilisem tööga rahulolu, pühendumus, aktiivsus ja selgus oma rollis.
Püha Gertrudi kabel

Püha Gertrudi kabel oli keskajal sakraalhoone Tallinnas. 
Pühale Gertrudile kui rändajate kaitsepühakule pühitsetud kabel ehitati väljapoole Tallinna linnamüüri, Suure Rannavärava ees asunud alale meremeeste teenimiseks 1438.–1450. aasta vahel. Riia peapiiskop Michael Hildebrand kinkis linnale ka püha Gertrudi reliikvia. Väidetavalt pidi vesi, kuhu reliikviat kasteti, katku vastu aitama. Hildebrand nõudis püha Gertrudi säilmeid 1506. aastal tagasi, kuna linn polnud neid katkuepideemia ajal kasutanud. Reliikvia viidigi edasi Riiga, kus sellele ehitati eraldi kabel. 
Kabelis teenis 1515. aastal vikaar Reymer Wintberch.
Pärast reformatsiooni, 1524. aastast kuni kabeli lammutamiseni 1535. aastal kasutasid seda ka Kalamaja eeslinna elanikud.
Kabel oli ehitatud paekivist. Hoone pikkus ei ületanud 13 meetrit ja hoone laius oli umbes 6 m.
Kabeli juures asus ka Gertrudi kalmistu ja kalatiik.
Uus Gertrudi kirik ehitati Kalamaja kalmistu lähedale, tegutses 1545–1571, põletati Liivi sõja ajal maha, ehitati uuesti 1602, põletati lõplikult 1710.
Edgar Schein

Edgar Henry Schein (5. märts 1928 Zürich – 26. jaanuar 2023) oli USA psühholoog, organisatsioonipsühholoogia klassik. Tema mõjukamad tööd puudutavad karjääriarendust, organisatsiooni sotsialiseerumist ja organisatsioonikultuuri.
Ta oli endise õppeasutuse MIT Sloan School of Managementi professor.
Ideed.
Karjääriankur hoiab karjääri paigal või suunab seda kindlas suunas. Selle loovad kogemused ja see põhineb enda arusaamal oma võimetest ja väärtustest.
Organisatsioonikultuur koosneb vaadeldavatest artefaktidest, väärtustest ja fundamentaalsetest aluseeldustest. Artefaktid on organisatsiooni ja organisatsioonikultuuri füüsilised, käitumuslikud või sõnalised avaldused. Füüsilised artefaktid on näiteks logod, hooned ja riietuskoodid. Käitumuslikud artefaktid on näiteks tseremooniad, traditsioonid ja suhtlemismallid. Sõnalised artefaktid on näiteks anekdoodid, keelepruugid, jutustused ja metafoorid. Väärtused ja normid on põhimõtted ja kirjutamata reeglid, mis määravad oodatava ja vastuvõetava käitumise. Reeglid ja normid põhinevad aluseeldustel, mis moodustavad organisatsioonikultuuri tuuma. Need alusveendumused on sageli teadvustamata, kuid määravad organisatsioonis käibivad ideed ja rõhuasetused. Aluseelduste hulka kuuluvad näiteks arusaamad inimloomusest ja sellest, mis on reaalne. Artefakte saab tõlgendada aluseelduste pinnal.
Käitumisgeneetika

Käitumisgeneetika ehk psühhogeneetika on teadusharu, mis uurib pärilikkuse ja keskkonna osa psühholoogiliste omaduste, eriti intelligentsuse, temperamendi, isiksuse ja patoloogiliste omaduste kujunemises.
Meetoditena kasutatakse pärilikkuse kaudset hindamist kaksikute, sugulaste ja kasulaste põhjal ning otsest, molekulaargeneetilist hindamist.
Olga Lund

Olga Lund (ka Olga Gerretz; 31. mai 1912 Salme, Abruka vald – 1. märts 1998 Tallinn) oli eesti laulja; aastani 1940 metsosopran, hiljem sopran.
Ta lõpetas aastal 1936 Tallinna Konservatooriumi (Ludmilla Hellat-Lemba klassis).
Ta oli aastatel 1934–1941 ja 1944–1963 teatri Estonia solist. Seejärel juhendas ta aastani 1992 kultuurimaja Majak ja 1996–1998 Vene Kultuurikeskuse laulustuudiot. Aastatel 1942–1944 kuulus ta Eesti NSV Riiklike Kunstiansamblite koosseisu. Ta on esinenud kontserdilauljana.
Isiklikku.
Tema poeg on Jüri Gerretz.
Juudid (ajakiri)

Juudid oli Tallinnas aastatel 1921–1924 ja 1930 ilmunud antisemiitliku sisuga ajakiri.
Aastatel 1921–1924 oli ajakirja väljaandja ja vastutav toimetaja O. Lõhmuspuu, 1930. aastal aga J. Klooren.
Peale tõlkeliste traditsiooniliste antisemiitlike motiivide (juutide veremüsteerium, maailmavalitsemise vandenõu) võis ajakirjast leida ka päevakajalisi uudiseid juudivastases võtmes.
European Psychologist

European Psychologist on kord kvartalis ilmuv eelretsenseeritav psühholoogiaalane akadeemiline ajakiri. Ajakiri loodi 1996. aastal kui Euroopa Psühholoogiaassotsiatsioonide Föderatsiooni (EFPA) häälekandja ning seda annab välja kirjastus Hogrefe Publishing. Ajakirja peatoimetaja on Alexander Grob Baseli Ülikoolist.
Ajakirja eesmärk on kajastada kõiki psühholoogia harusid ning pakkuda Euroopa ja kogu maailma psühholoogidele üldist platvormi suhtlemiseks ja koostööks.
Toimetuse kolleegiumi liikmete sekka kuulub ka Tiia Tulviste Tartu Ülikooli psühholoogia instituudist.
Kaastöö.
Ajakiri võtab vastu kahte liiki kaastööd:
Esindatus andmebaasides.
Ajakirja European Psychologist refereeritakse järgmistes andmebaasides:
Mesila tänav

Mesila tänav on tänav Tallinnas Nõmme linnaosas Kivimäe ja Pääsküla asumis. Mesila tänav algab Laane tänavalt, ristub Varbola, Särje ja Sisaski tänavaga ning lõpeb Kadaka puiesteel. Mesila tänav on enam-vähem ida-läänesuunaline ning ligikaudu 620 meetri pikkune.
Mesila tänav asub endise Peetri eeslinna maa-alal. Tänava esialgne nimi oli alates 1915. aastast Sergejevi tänav (vene keeles "Сергеевская улица"). Praeguse nime sai Mesila tänav 13. novembril 1925.
Porsalised

Porsalised ("Myricaceae") on pöögilaadsete seltsi kuuluv taimesugukond.
Šumilina rajoon

Šumilina rajoon on rajoon Valgevenes Viciebski oblastis.
Rajooni pindala on 1695 km². 2014. aasta seisuga elas seal 18 806 inimest.
Rajoon moodustati 1924. aastal Sirocina rajoonina. Tänapäevase nime sai rajoon aastal 1961. Rajoon koosneb järgmistest külanõukogudest: Dabieja,Kaŭlaki, Łoŭža, Mikałajeva, Mišnievičy, Obali, Sirocina ja Śvietłasielskaja külanõukogu.
Halduskeskus on Šumilina alev. Teised tähtsamad asulad on Obali alev ja Sirocina.
Rajooni suurim jõgi on selle lõunapiiril voolav Daugava. Teine tähtsam jõgi on Daugava lisajõgi Obali jõgi. Kõrgeim koht on Leskavičy küla lähistel (177 meetrit). Madalaim koht rajoonis asub Daugava ääres (110 meetrit).
Šumilina rajoonis asub üks Valgevene sügavamaid järvi – Kruglik. Suuremad järved on Budaviesć, Dabiejeŭskaje, Zaronaŭskaje ja Mošnia.
Šumilina rajoonis asuvad nii Valgevene suurim rändrahn kui ka riigi suuruselt kolmas kivi.
2014. aasta seisuga olid elanikest 92,24% valgevenelased, 6,09% venelased ja 1,67% oli teistest rahvustest. 68,02% elanike emakeel oli valgevene keel, 31,44% elanike emakeel oli vene keel. Koduse keelena kõneles valgevene keelt 21,16% elanikke, vene keelt aga 78,55%.
Vipera berus nikolskii

Vipera berus nikolskii on hariliku rästiku alamliik. 
Klassifikatsioon.
"Vipera berus nikolskii" süstemaatika pole päris selge. 
V. I. Vedmederja, V.N. Grubant ja A.V. Rudajewa klassifitseerisid "Vipera berus nikolskii" 1986. aastal maoliigina "Vipera nikolskii".
"Vipera berus nikolskii" on roomajate andmebaasis klassifitseeritud hariliku rästiku alamliigina.
Levila.
Need maod elavad Kesk-Ukrainas ja Venemaa edelaosas.
Rasony rajoon

Rasony rajoon (transkribeeritult Rassonõ rajoon) on rajoon Valgevenes Viciebski oblastis. Rajoon piirneb põhjas Venemaaga. Halduskeskus on Rasony alev.
Rajooni pindala on 1928 km². 2014. aasta seisuga elas seal 10 008 inimest.
Rajoon moodustati 1924. aastal. Rajoon koosneb järgmistest külanõukogudest: Albrechtava, Harbačeva, Jankavičy, Klaścicy, Krasnapolle ja Sakališča külanõukogu.
Rajooni suurim jõgi on Daugava lisajõgi Drõssa jõgi. Suuremad järved on Nieščarda, Usviečča, Vałoba, Biełaje, Sińša, Ševina ja Miežava. Kõrgeim koht (224 meetrit) on Zaborje küla lähistel. Madalaim koht (112 meetrit) asub Drõssa orus. Rajoon on üks kahest metsasemast rajoonist Valgevenes, metsad katavad 60% rajooni territooriumist.
2014. aasta seisuga olid elanikest 89,41% valgevenelased, 8,97% venelased ja 1,62% oli teistest rahvustest. 69,77% elanike emakeeleks oli valgevene keel, 29,49% elanike emakeeleks oli vene keel. Koduse keelena kõneles valgevene keelt 42,44% elanikke, vene keelt aga 54,16%.
Budapesti memorandum

Budapesti memorandum julgeolekutagatiste kohta on Ungari pealinnas Budapestis 1994. aasta 5. detsembril Ameerika Ühendriikide, Suurbritannia ja Põhja-Iiri Ühendkuningriigi ning Venemaa Föderatsiooni poolt allkirjastatud kokkulepe Ukrainale antavate julgeolekutagatiste kohta seoses Ukraina liitumisega tuumarelvade leviku tõkestamise lepinguga. Hiljem ühinesid memorandumiga Hiina ja Prantsusmaa.
Kooskõlas Helsingi lõppaktiga kohustusid USA, Venemaa ja Suurbritannia austama Ukraina sõltumatust, suveräänsust ja olemasolevaid piire. Memorandumi tulemusena loovutas Ukraina aastatel 1994–1996 Venemaale oma territooriumil asunud tuumarelvade varud, mis olid 1994. aastal maailmas suuruselt kolmandal kohal.
2014. aasta Krimmi kriisi järel teatasid USA ja Suurbritannia eraldi avaldustes, et Venemaa sekkumise näol on tegemist memorandumiga võetud kohustuste rikkumisega ning Ukraina suveräänsuse ja territoriaalse terviklikkuse selge rikkumisega. Venemaa väidab, et lepingu kohaselt ei tohi ta vaid Ukraina vastu tuumarelva kasutada.
Sarjanka

Sarjanka on jõgi Lätis ning Valgevenes, Daugava parempoolne lisajõgi. Latgali keeles on jõe nimi "Sarja", valgevene keeles – "Сар'янка", vene keeles – "Сарьянка".
Jõe pikkus on 87 km ja valgla on 1047 km². Jõe langus on 63 m ja lang on 1.38 m/km.
Sarjanka voolab välja Biža järvest Latgale kõrgustikul. Ta voolab algul 49 kilomeetrit Krāslava ning Ludza piirkondades Lätis, seejärel läbib Vierchniadźvinski rajooni Viciebski oblastis, laskudes Połacki madalikule. Seal suubub temasse paremalt ka Asūnīca. Suurim asula selle jõe kaldal (Sarja) asub Valgevenes.
Sarjanka suurim lisajõgi on Asūnīca, mis asub samuti nii Lätis kui Valgevenes (parempoolne lisajõgi).
Vladimir Puriškevitš

Vladimir Puriškevitš (vene Владимир Митрофанович Пуришкевич; 24. august 1870 Kišinjov – 1. veebruar 1920 Novorossiisk) oli Venemaa poliitik, monarhistide liidreid.
Vladimir Puriškevitš oli pärit Bessaraabiast vene mõisniku perekonnast. Ta lõpetas Odessas ülikooli klassikalise filoloogia erialal. Töötas aastatel 1895–1900 Bessaraabias haldusjuhtimise alal. Kolis 1900. aastal Peterburisse. Täitis aastatel 1904–1906 Venemaa Keisririigi Siseministeeriumis eriülesandeid. 
Oli II, III ja IV Riigiduuma liige, paistis silma äärmusrahvuslike ja antisemiitlike vaadetega. Puriškevitš osales mustsadalaste organisatsioonide Vene Rahva Liit ja Peaingel Miikaeli Liit loomisel.
Vladimir Puriškevitš võttis osa Grigori Rasputini mõrvamisest. 1917. aasta novembri keskel arreteerisid bolševistlikud võimud Puriškevitši, kuid 1918. aasta aprillis ta vabastati. Seejärel sõitis ta Lõuna-Venemaale, kus osales valgekaartliku liikumise organiseerimises. Suri Novorossiiskis tüüfusesse.
August (Eric Claptoni album)

"August" on Eric Claptoni kümnes stuudioalbum, mis ilmus 1986. aasta novembris. Peaprodutsent oli Phil Collins (varem Genesises), kes tegi koostööd Claptoni kauaaegse produtsendi Tom Dowdiga. Plaadist sai tolleks ajaks suurima läbimüügiga Claptoni plaat. 
Salvestis oli segu Claptoni bluusrokist ja Collinsi soul--popist. See plaat kindlustas Claptoni tagasipöördumise muusikute kõrgliigasse. "Augusti" valis Clapton albumi nimeks, sest just sel kuul sündis tema poeg Conor.
Teiste seas on ka lugu "It’s in the Way That You Use It", mis oli filmi "The Color of Money" tunnusmeloodia. Laul oli kirjutatud koostöös Robbie Robertsoniga ja ilmus 1986. aasta oktoobris, kuu aega enne albumi väljaandmist. Hiljem oli laul ühe nädala jooksul esikohal Mainstream Rock Tracksi edetabelis. 
Kaks laulu aitas sisse laulda Tina Turner. “Tearing Us Apart", kus Turner esitas kaasvokaali ja “Hold On" loos laulis ta tausta. Lugu “Holy Mother" oli pühendus The Bandi liikmele Richard Manuelile, kes oli 1986. aasta märtsis toime pannud enesetapu.
Albumi ainus UK Top 20 hitt oli “Behind the Mask". Lugu salvestati Greg Phillinganesi soovitusel, kes oli seda kuulnud 1980. aastate alguses. Originaali oli salvestanud Jaapani popansambel Yellow Magic Orchestra. Laulu sõnade kaasautor oli ka Michael Jackson, kes laulis seda albumi "Thriller" salvestamisel, kuid plaadile see lugu ei jõudnud. Phillinganes oli sel ajal Jacksoni klahvpillimängija, sealt ka armastus selle loo vastu. 1984. aastal ilmunud Phillinganesi sooloalbumil "Pulse" oli ka tema enda versioon sellest loost ja nüüd sai selle laulu tõlgendus ka Claptoni plaadile. 
Claptoni stuudiobändi moodustasid lisaks temale Phil Collins (trummid ja vokaal), Nathan East (basskitarr) ja Greg Phillinganes (klahvpillid ja vokaal). Neist said ka tema kontserdibändi liikmed järgmiseks kaheks aastaks. Lisaks oli plaadil veel puhkpillide grupp: Michael Brecker (saksofon), Randy Brecker (trompet), Jon Faddis (trompet) ja Dave Bargeron (tromboon).
Marta Rungi

Marta Rungi (ka Marta Runge, aastast 1932 Marta Arder; 29. juuni 1902 Tallinn – 5. juuli 1988 Tallinn) oli eesti laulja (sopran).
Ta lõpetas 1924. aastal Tallinna Õpetajate Seminari ning 1930. aastal Tallinna Konservatooriumi (Mathilde Lüdig-Sinkeli, Emmeline Hellmanni ja Aleksander Arderi klassis).
Ta oli aastatel 1925–1935 teatri Estonia koorilaulja ning 1935–1941 ja 1944–1957 solist. Aastatel 1942–1944 kuulus ta Eesti NSV Riiklike Kunstiansamblite koosseisu. Ta esines ka kammer- ja meeleolulauljana, sealhulgas duetis Aleksander Arderiga. Ta on esinenud Riias, Kaunases, Helsingis ja Budapestis.
Isiklikku.
Ta oli alates 1932. aastast abielus Aleksander Arderiga.
Drysa jõgi

Drysa (ka Drõssa) on jõgi Valgevenes, Daugava parempoolne lisajõgi. Valgevene keeles on jõe nimi "Дрыса", vene keeles aga "Дрисса" (Drissa).
Jõe pikkus on 183 km ja valgla on 6420 km².
Drysa voolab välja Drysy järvest Rasony rajoonis. Ta voolab algul Venemaa piiri ääres lõunasse, läbides Astraŭcy, Sińša ja Buza järved. Seejärel pöörab jõgi läände, voolates Połacki madalikul läbi Rasony rajooni ja Vierchniadźvinski rajooni. Suurim asula selle jõe kaldal on Vierchniadźvinski linn, kus jõgi suubub Daugavasse.
Paul Rosche

Paul Rosche (1. aprill 1934 München – 15. november 2016 München) oli saksa insener.
Ta oli BMW mootoriarenduspealik, kes suunas BMW mootorite arendustööd pea 40 aastat. Temalt pärinevad Nelson Piquet Brabham-BMW mootor, millega Piquet tuli 1983. aastal F1 maailmameistriks ja kuueliitrine V12, millega võideti Le Mansi võidusõit 1995 ja 1999.
Nissan Leaf

Nissan Leaf on Nissani toodetav 5-ukseline luukpäraga esiveoline elektriauto. Esmakordselt tutvustati autot Jaapanis ja USA-s 2010. aasta detsembrikuus. 
2010. aastal pälvis esimese põlvkonna Nissan Leaf Euroopa aasta auto 2011 auhinna. 
2020. aasta maikuu seisuga oli üle maailma müüdud rohkem kui 470 000 Nissan Leafi 
Esimene põlvkond (ZE0).
Jaapanis ja USAs tuli Leaf müügile detsembris 2010, seejärel mitmes Euroopa riigis ja Kanadas 2011. aastal. "U.S. Environmental Protection Agency" (EPA) ametlik sõidukaugus 2016 mudelil 30 kWh akuga on 172 km täislaetud akuga. Tühjad Leafi akud saab laadida 80% laetuse tasemeni umbes 30 minutiga, kasutades alalisvoolu kiirlaadijat.
Esimese põlvkonna Nissan Leafil on 80 kW elektrimootor.
Maailmas müüdi üle 300 000 Leafi, millega sai sellest suurima läbimüügiga maanteekõlblik elektriauto. Detsembris 2017 oli USA maailma suurim turg 114 827 müüdud autoga, millele järgnes Jaapan peaaegu 72 500 autoga ja Euroopa peaaegu 68 000 autoga. Detsembris 2016 juhtis Euroopa turgu Norra üle 19 400 esmase registreerimisega ja Ühendkuningriik 15 000 autoga septembris 2016. Leaf oli maailma enim müüdud elektriauto 2013. ja 2014. aastal.
Autorendifirma Avis ostis 2014. aastal 400 Leafi.
Teine põlvkond (ZE1).
Teise põlvkonna Leafi esimeseks mudeliaastaks sai 2018. Auto disaini muudeti teiste Nissani mudelitega oluliselt sarnasemaks ja suurenes nii aku mahtuvus, mis oli nüüdseks 40 kWh ning suurenes ka mootori võimsus (110 kW).
Mandžud

Mandžud on tunguusi-mandžu rahvas Hiinas. Enamik mandžusid elab Kirde-Hiinas ajaloolises Mandžuurias (põhiliselt Liaoningi, Hebei, Heilongjiangi ja Jilini provintsis), Sise-Mongoolias ja Pekingis. Mandžude üldarv Hiinas oli 2010. aasta rahvaloenduse andmetel 10,4 miljonit. Oma autonoomset piirkonda mandžudel ei ole, küll on neil aga mitu autonoomset maakonda. Mandžud kuuluvad mongoliidsesse rassi.
Tänapäeval kõnelevad mandžud hiina keelt. 1982. aastal kõneles Hiinas mandžu keelt emakeelena 70 inimest. 2007. aastal olevat olnud Hiinas mandžu keele emakeelena kõnelejaid 18. Hoolimata üleminekust hiina keelele on mandžud siiski säilitanud etnilise eneseteadvuse ja teatavad kultuurilised iseärasused. Ühe põhjamandžu murde alusel kujunenud sibo keelt kõneleb Xinjiangi Uiguuri autonoomses piirkonnas ligikaudu 30 000 inimest.
Mandžud on tšurtšenite järeltulijad. 1635. aastal nimetas tšurtšenite valitseja oma rahva mandžudeks. Mandžu nimetus võeti tõenäoliselt kasutusele ühe hõimunime järgi pärast seda, kui hõimud olid ühendatud ühtse võimu alla. 1636. aastal rajasid mandžud Qingi dünastia. 1644. aastal vallutasid mandžud Pekingi ja suurema osa Hiinast. Qingi dünastia jäi võimule kuni 1911. aastani. Mandžud hakkasid järjest enam omaks võtma hiina kultuuri, samuti toimus üleminek hiina keelele. Qingi dünastia püüdis piirata hiinlaste ümberasumist Mandžuuriasse. Kuid 1860. aastatel oli Qingi dünastia sunnitud avama Mandžuuria hiina ümberasujatele. Paari aastakümne jooksul jäid mandžud ajaloolises Mandžuurias vähemusse.
Minevikus oli mandžude usundiks šamanism, 17. sajandist alates hakkasid levima hiina rahvausund ja budism.
Kia Carnival

Kia Carnival on Kia toodetav mahtuniversaal, mida esitleti 1998. aastal ning mida on toodetud 2021. aasta seisuga neli põlvkonda. Mõnel turul müüakse Carnivali ka Kia Sedona nime all. 
Teise põlvkonna Carnivali müüdi Põhja-Ameerikas aastatel 2006–2009 ka Hyundai Entourage'i nime all.
Esimene põlvkond (KV-II, 1998).
Carnivali esitleti 1998. aasta jaanuaris ning esimese ja teise põlvkonna Carnivali müüdi ka Euroopa turgudel. 
Esimene põlvkond oli turul aastatel 1998–2006.
Teine põlvkond (VQ, 2005).
Teist põlvkonda esitleti 2005. aastal ning tootmises oli see 2014. aastani. Seda müüdi USA turul ka nimega Hyundai Entourage aastatel 2006–2009.
Kolmas põlvkond (YP, 2014).
Kolmandat põlvkonda (mudelitähisega YP) tutvustati 2014. aasta aprillis toimunud New Yorgi autonäitusel. 
Selle põlvkonna Carnival/Sedona on müügil ainult USA ja Aasia turgudel. 
Autos on kaheksa istekohta.
Neljas põlvkond (KA4, 2020).
Neljandat põlvkonda esitleti 2020. aasta juunis.
BMW M4

BMW M4 on BMW poolt toodetava 4. seeria sportlikuim versioon. Seoses BMW 3. seeria kupeede ümbernimetamisega 2013. aastal BMW 4. seeriaks, sai ka sportlik mudel tähiseks vastavalt M4 (kupee- ja kabriolettmudelid) ja M3 (sedaankerega mudelid).
Esimene põlvkond (F82/F83, 2014–2020).
Tehnilised andmed.
Sellel põlvkonnal on 3,0-liitrine kahe turboga R6 bensiinimootor, tähistusega S55B30, mis arendab 317 kW (431 hj).
Käigukastidest on saadaval 6-käiguline manuaal- ja 7-käiguline DCT (topeltsiduriga) automaatkäigukast. Standardvarustusse kuuluvad muuhulgas aktiivne diferentsiaal ja stardiabi-paigaltvõturežiim (*Launch Control*). Tippkiirus on elektrooniliselt piiratud 250 km/h.
F83 Kabriolett.
BMW M4 kabriolett (F83) on M4 üks versioonidest. Tehnika on kabrioletil identne BMW M4 kupee ja BMW M3 sedaaniga. Mootori pöördemoment on 550 Nm. Kuigi see on turbomootor, on selle pöörete piir suur: 7600 p/min.
Kiirendus 0–100 km/h:
Kuupee (M4) ja sedaan (M3) on veidi kiiremad, sest kabriolett kaalub rohkem (1750 kg). See on 60 kg vähem kui eelkäijal (M3 kabriolett E93). Kolmeosaline kõvakatus pakib ennast kokku 20 sekundiga. Jaheda ilma puhuks on esiistmetel ka kuklasoojendused (nn Air Collar).
&lt;gallery caption="BMW M4 (F82/F83)"&gt;
Fail:BMW F82 22.09.20 JM (1).jpg|BMW M4
Fail:TimoGlockHungaroringDTM20142.jpg|BMW M4 DTM võidusõiduversioon
Fail:BMW M4 CS IMG 0778.jpg|BMW M4 CS erimudel
&lt;/gallery&gt;
Teine põlvkond (G82/G83, 2021–tänapäev).
Teise põlvkonna M4, mille mudelitähiseks on G82 (kupee) ja G83 (kabriolett), baseerub suuresti 4. seeria kupeel (G22).
Mootorid ja mudelid.
BMW M4 Coupé varustatakse 3,0-liitrise turbomootoriga, tähistusega S58B30T0, mis arendab 550 Nm ja 353 kW (480 hj).
Saadaval on ka võimsam M4 Competition mudel, millel on pöördemomenti 650 Nm ja maksimaalne võimsus 375 kW (510 hj), mis saavutatakse 6250 p/min juures.
Aleksander Prikk

Aleksander Prikk (19. jaanuar 1927 Võnnu vald Läänemaa – 16. juuli 2015) oli eesti spordipedagoog. 
Aastatel 1945–1946 töötas ta Ungru koolis kehalise kasvatuse ja matemaatikaõpetajana, 1950–1960 Eesti NSV Spordikomitees suusa- ja laskespordi riikliku treenerina, 1960–1999 Tallinna Reaalkooli kehalise kasvatuse õpetajana. Alates 2012. aastast on tema mälestuseks nimetatud vilistlaspäeva õpilaste ja vilistlaste turniir Grand Prikk.
Jämepeamadu

Jämepeamadu ("Dipsas") on maoperekond. 
Klassifikatsioon.
Jämepeamadude perekonda klassifitseeritakse roomajate andmebaasis järgmised maoliigid:
Levila.
Nad elavad Lõuna- ja Kesk-Ameerikas ning Mehhikos.
Ingrid Peek

Ingrid Peek (sündinud 1. detsembril 1977) on eesti ajakirjanik, Vikerraadio peatoimetaja aastatel 2017–2019.
Ta juhtis Raadio 2-s aastail 2010–2017 saadet "Hallo, Kosmos!". 
Aastatel 2010–2011 võis teda kuulda ka Raadio 2 lõunaprogrammis "Siin me oleme" koos Tõnu Pedaruga. Ta on juhtinud ka saadet "Suveraadio" ja lõunaprogrammi "Eetris on Ingrid Peek". Aastal 2008 tegi ta R2 reisisaadet "Reisipalavik". 
2014. aasta kevadel juhtis ta koos Sander Loitega ETV2-s saatesarja "Teaduspalavik" saadet "Dieedideemonid", 2013. aasta sügisel tegi ta Kanal 2-s koos Elo Mõttus-Leppikuga vestlussaadet "Stereo". Aastal 2011 juhtis ta koos Robert Kõrvitsaga Eesti Televisioonis saadet "Rabarock", 2000. aasta suvel Eesti Televisioonis koos Lemoga saadet "Eesti Top40", aastatel 1998–1999 koos Tarmo Leinatammega TV1 muusikasaadet "Uus viis".
7. augustil 2017 sai temast Vikerraadio peatoimetaja. 26. septembril 2019 teatas Eesti Rahvusringhääling, et Peek lahkub Vikerraadio peatoimetaja ametikohalt omal soovil.
2024. aasta jaanuarist kuni 2025. aasta märtsini oli Peek ajakirja Eesti Naine "podcast"'i "Iga naine on lugu" saatejuht.
Tunnustus.
Saatesari "Hallo, Kosmos!" ja saatejuht Ingrid Peek pälvisid 2011. aastal Umbluu preemia, mida annab välja MTÜ Eesti Skeptik, ning 2013. aastal Ulmefilmi auhinna.
Isiklikku.
Tema vanaisa oli kunstnik Aleksander Peek.
Ditaxodon

Ditaxodon on maoperekond. 
Klassifikatsioon.
Perekonda "Ditaxodon" klassifitseeritakse roomajate andmebaasis üksainus maoliik:
Levila.
Need maod elavad Brasiilias - São Paulo, 
Paraná, Rio Grande do Suli ja Mato Grosso do Suli osariigis.
Diego López

Diego López Rodríguez [dj'eego l'opes] (hääldus hispaania keeles [ˈdjeɣo ˈlopeθ]; sündinud 3. novembril 1981 Paradelas) on Hispaania jalgpallur, kes mängib väravavahina Hispaania kõrgliigaklubis Rayo Vallecano.
Hispaania kõrgliigas on ta mänginud veel Madridi Reali, Villarreal, Sevilla ja Espanyoli meeskonnas. Hooaegadel 2014–15 ja 2015–16 mängis ta Itaalia kõrgliigaklubis Milan.
López kuulus Hispaania jalgpallikoondisse 2009. aasta FIFA konföderatsioonide karikaturniiril.
Drepanoides

Drepanoides on maoperekond. 
Klassifikatsioon.
Perekonda "Drepanoides" klassifitseeritakse roomajate andmebaasis üksainus maoliik:
Levila.
Need maod elavad Colombias, Ecuadoris, Peruus, Boliivias, Brasiilias ja Prantsuse Guajaanas.
Połacki rajoon

Połacki rajoon (transkribeerituna Polatski rajoon) on rajoon Valgevenes Viciebski oblastis. Kirdes piirneb rajoon Venemaaga.
Rajooni pindala on 3138 km². 2014. aasta seisuga elas seal 109 016 inimest.
Rajoon moodustati 1924. aastal, tänapäevased piirid sai see 1960. aastal. Rajoon koosneb järgmistest külanõukogudest: Adamova, Astroŭščyna, Azina, Babyničy, Baravucha, Ekimańi, Farynava, Harany, Homieli, Juravičy, Małoje Sitna, Pałata, Sałoniki, Zavozierje, Zialonka, Varoničy ja Vietryna külanõukogu.
Halduskeskus on Połacki linn. Lisaks asub rajoonis veel Vietryna alev. Rajooni territooriumil asuvad selle koosseisu mitte kuuluvad Navapołacki linn ja Baravucha alev.
Rajooni suurim jõgi on Daugava. Teised tähtsamad jõed on selle lisajõed Palata ja Ušača. Rajoon asub Połacki madalikul, kõrgused on vahemikus 120–180 meetrit üle merepinna. Suurimad järved on Biełaje, Homiel, Zaščaty, Suja, Turoŭla ja Janova.
2014. aasta seisuga olid elanikest 86,95% valgevenelased, 9,97% venelased, 1,39% ukrainlased ja 1,18% oli teistest rahvustest. 67,92% elanike emakeeleks oli valgevene keel, 30,33% elanike emakeeleks oli vene keel. Koduse keelena kõneles valgevene keelt 35,33% elanikke, vene keelt aga 60,02%.
Echinanthera

Echinanthera on maoperekond. 
Klassifikatsioon.
Perekonda "Echinanthera" klassifitseeritakse roomajate andmebaasis järgmised maoliigid:
Levila.
Need maod elavad Lõuna-Ameerikas.
Lexus NX

Lexus NX on Lexuse poolt toodetav väike luksuslik linnamaastur, mida esitleti 2014. aasta kevadel Pekingi autonäitusel, mis oma suuruse poolest jääb Lexus RX-i ja UX-i vahele. 
Esimene põlvkond (AZ10; 2014).
Eesmärk oli pakkuda Lexus RX-ist väiksemat mudelit ning 2014 aastal oli tegu väikseima Lexuse mudeliga. Lexus NX kasutab sama platvormi, mida 4. põlvkonna Toyota RAV4-l ning ka autode teljevahe (2660 mm) on sama pikk. 
Disainilt sarnaneb see varem näidatud ideeautoga LF-NX. 
Teine põlvkond (AZ20; 2021).
Lexus NX-i teine põlvkond avalikustati 11. juunil 2021. a.
Ḩamīd Abūţālebī

Ḩamīd Abūţālebī (pärsia keeles حمید ابوطالبی, sündinud 16. juunil 1957 Teheranis) on Iraani diplomaat, suursaadik. Ta oli 25. juulist 2014 Iraani ajutine esindaja ÜRO-s (ta vahetas välja Moḩammad Khazā‘ī) ja hiljem alaline esindaja.
Abūţālebī on varem esindanud Iraani Austraalias, Euroopa Liidus, Belgias ja Itaalias ning olnud Iraani välisministeeriumi poliitikajuht. Lisaks esindas ta 1990. aastatel Iraani Euroopa Liidu esindust New Yorgis.
Jeep Grand Cherokee

Jeep Grand Cherokee on Jeepi toodetav keskklassi maasturi mudel, mida valmistatakse aastast 1993. Erinevalt paljudest teistest maastikuautodest, mis on ehitatud raamile, on Grand Cherokee olnud alati kandevkerega auto. 
Esimene põlvkond (ZJ; 1993).
Esimese põlvkonna Grand Cherokeed esitleti 1992. aastal Põhja-Ameerika autonäitusel 1993. aasta mudelina ning tegu oli luksusmaasturite segmenti mõeldud autoga. 
Mudelid, mida toodeti Euroopa turu jaoks Austrias Grazi tehases, said mudelitähistuseks ZG. 
Teine põlvkond (WJ/WG; 1999).
Autot tutvustati 1998. aasta septembris kui 1999. aasta mudelit. Euroopa turul müüdava mudeli tähiseks oli WG, USA turu mudelil WJ. 
Neljas põlvkond (WK2; 2011).
Neljanda põlvkonna Grand Cherokee mudelitähisega WK2 on tootmises 2011. aastast. 
2014. aastal kutsuti Grand Cherokee ja selle sõsarmudel Dodge Durango parandusse pidurivõimendi roostetamise ohu tõttu ning kokku osales tagasikutsumiskampaanias 870 000 autot.
Jeep Grand Cherokee SRT8.
Jeep Grand Cherokee SRT8 oli kuni 2018. aastani Grand Cherokee võimsaim V8-mootoriga versioon. Selle konkurendid on Euroopa autodest Audi Q7, Mercedes GLE AMG versioonid, BMW X5M. SRT8 on nende 500-hobujõulistest mudelitest odavam, aga peaaegu sama kiire. See oli 2011. aasta seisuga ajaloo võimsaim Jeep. Mootor on 6,4-liitrine ja sellel ei ole ülelaadimist. Sellel autol on viis sõidurežiimi: track, sport, auto, snow ja tow. Kõigi rataste rehvimõõt on 295/45 ZR 20.
Viies põlvkond (WL; 2021).
Viienda põlvkonna (WL) Grand Cherokee avalikustati kolmerealise pikendatud teljevahega versioonina (Grand Cherokee L) 7. jaanuaril 2021. a.
Kahe istmereaga versioon esitleti 30. septembril 2021.
Grand Cherokee L.
Grand Cherokee L tuli müügile 2021. aasta juunis. Selle teljevahe on 175 mm (6,9 tolli) pikem kui eelmise põlvkonna kahe istmereaga mudelil ja 127 mm (5 tolli) pikem kui kaherealisel mudelil. Auto on varustatud sõltumatu esi- ja mitmikhoob-tagavedrustusega.
Dodge Durango

Dodge Durango on Dodge'i maastur, mida on toodetud 1997. aastast kolme põlvkonna vältel. 
Esimene põlvkond (DN; 1997).
Esimesed kaks põlvkonda olid ehitatud Dodge Dakota pikapi platvormile ja tegemist oli raamile ehitatud autodega ning nende autode juures kasutati mitmeid Dodge RAMi sõlmi. Kolmas põlvkond on juba kandevkerega auto, mis kasutas Jeep Grand Cherokee platvormi.
Teine põlvkond (HB; 2003).
Teise põlvkonna autos, mida esitleti 2003. aastal, on kuni kaheksa istekohta ning olulise uuendusena oli sõltumatu tagasild varustatud keerdvedrudega, mis lisas sõidumugavust võrreldes varasema lehtvedrusid kasutanud tagasillaga. Mudeliuuendus tehti teise põlvkonna Durangole 2007. aastal.
Kolmas põlvkond (WD; 2010).
Kolmanda põlvkonna Durangol, mida hakati tootma 2010. aastal, on samasugune platvorm nagu Jeep Grand Cherokeel ning tegu on erinevalt eelkäijatest kandevkerega autoga. Selle teljevahe on veidi pikem kui Grand Cherokeel ja autos on kolm istmerida. 
Tagasikutsumised.
2014. aastal kutsuti Durango ja sõsarmudel Jeep Grand Cherokee parandusse pidurivõimendi roostetamise probleemi tõttu. Tagasikutsumiskampaania hõlmas 870 000 autot.
BMW 9. seeria

 BMW 9. seeria oli BMW luksuskupee, mille tootmisse võttu kaaluti. See sarnanes arvatavasti ideeautoga BMW Gran Lusso Coupé. 
2019. aasta esimese poolel aga kinnitas BMW arendusjuht Klaus Frohlich, et BMW 9. seeria siiski tootmisse ei jõua.
Citroën DS5 LR

Citroën DS5 LR on Citroëni sportsedaan, mida hakatakse tootma vaid Hiinale. 
Sedaan on loodud Citroën DS5 LS-i põhjal. Sellel on 1,6-liitrine turbomootor, mille võimsus on 300 hobujõudu ja pöördemoment 400 Nm. Sellel on järjestiklülitusega käigukast, kliirens on 15 mm madalam ja rööbe laiem. Lisaks on sedaanil 20-tollised veljed ja ta näeb DS5 LS-ist agressiivsem välja. 
Ideeauto värviti mattpunaseks ja mõnes kohas on R-tähega logod.
Ásgrímur Jónsson

Ásgrímur Jónsson (4. märts 1876 – 5. aprill 1958) oli Islandi maalikunstnik, riigi esimene elukutseline kunstnik.
Noorpõlv ja õpingud.
Ásgrímur Jónsson sündis Lõuna-Islandil Galtafelli talus talupoja pojana ning kasvas üles Hekla vulkaani lähistel. Tema vend Einar Jónsson (1874–1954) oli tuntud skulptor.
1897. aastal kolis ta Taani pealinna Kopenhaagenisse, kuhu jäi elama kuni aastani 1908. Aastatel 1900–1903 õppis ta Kopenhaageni Kuninglikus Akadeemias maalikunsti. Pärast akadeemia lõpetamist ta reisis palju ning oma viimase talve võõrsil veetis ta 1908–1909 Itaalias. Seejärel naasis ta aastal 1909 Islandile.
Looming.
Tema lemmikteemaks oli oma kodumaa maastike ja eriti mägede kujutamine. Tema maalid sarnanevad stiililt Prantsuse impressionistide teostega, näiteks Camille Corot' omadega. Mõned tema maalid illustreerivad ka Islandi saagasid ja müüte. Kuigi ta oli väga oskuslik õlimaalide meister, mäletatakse teda eriti tema akvarellmaalide poolest.
Ta on kuulus ka mitmes Islandi kirikus leiduvate seinamaalide autorina. Hulk tema teoseid on eksponeeritud Reykjavíkis asuvas Islandi Rahvusgaleriis. Tema teosed, mis panid aluse Islandi maastikumaali traditsioonile, on mõjutanud mitmeid hilisemaid Islandi kunstnikke.
Surm ja pärand.
Ásgrimur Jónsson suri 1958. aastal, jätnud kõik oma teosed ja Reykjavíkis aadressil Bergstaðastræti 74 asunud kodustuudio Islandi rahvale. Seal avati 1960. aastal väike muuseum, kus saab vaadata valikut tema teostest. 1988. aastal sai temanimelisest kogust üks rahvusgalerii osa.
BMW 1. seeria

BMW 1. seeria (invabmw) on BMW AG toodetav kompaktne ja sportlik kõrgema hinnaklassi väikeauto, mis oli mõeldud asendama BMW 3. seeria E46 Compacti mudelit. 
1. põlvkond (E81/E82/E87/E88; 2004–2011).
Esimest põlvkonda toodeti 2004–2011 (kupeed 2013. aastani ja kabrioletti 2014. aastani). Auto oli tagaveoline ning R4- ja R6-bensiini- ja R4-diisemootoritega varustatud. 
Tootmises olid järgmised keretüübid: kolmeukseline luukpära (E81), viieukseline luukpära (E87), kupee (E82) ja kabriolett (E88). Sellest toodeti ka võimsamat versiooni M Coupé. 
2. põlvkond (F20/F21; 2011–2019).
Erinevalt enamikust sama ajastu luukpäradest on 1. seeria teine põlvkond ehitatud tagaveolisele platvormile. Selle tootmise alguseks märgiti 2011 ning kupeed ja kabrioletid kannavad nüüdsest BMW 2. seeria nimetust. 
Keretüübid olid kolmeukseline luukpära (F21) ja viieukseline luukpära (F20). 
Seda turustati ka 2. seeria Active Tourer ja Gran Tourer BMW 2. seeria nime all, aga tegu oli teisel platvormil esiveolise autoga. 
2014. aastal tehti teise põlvkonna mudelivärskendus, millega muutus veidi kaitseraua, laternate ja radiaatorivõre disain. Põhivarustust täiendati ja uuendati ka siseelektroonikat.
3. põlvkond (F40).
3. põlvkond jõudis turule 2019. aastal ja ainsa keretüübina on saadaval viieukseline luukpära. Võrreldes oma eelkäijaga on F40 1. seeria 5 mm lühem, 34 mm laiem ja 13 mm kõrgem. Erinevalt varasematest mudelitest on auto on ehitatud esiveolisele platvormile ning lisavarustusena on saadaval "xDrive" nelikvedu. Mootorivalikusse kuuluvad kolme- ja neljasilindrilised mootorid. 
1. seeria tippmudel on BMW M135i xDrive, mille 2,0-liitrise R4 mootori võimsuseks on 225 kW (306 hj), millel on 8-käiguline "Steptronic Sport" automaatkäigukast ja "xDrive" nelikvedu. Kiirendusaeg 0–100 km/h on 4,8 sekundit. M135i baashind on 2020. aasta juuli seisuga 52 850 eurot.
Sianno rajoon

Sianno rajoon on rajoon Valgevenes Viciebski oblastis.
Rajooni pindala on 1966 km². 2014. aasta seisuga elas seal 23 133 inimest.
Rajoon moodustati 1924. aastal. Rajoon koosneb järgmistest külanõukogudest: Bahdanava, Bahušeŭski, Bielica, Chodcy, Kakoŭčyna, Maškany, Niamojta ja Studzionka külanõukogu.
Halduskeskus on Sianno linn. Teine tähtsam asula on Bahušeŭski alev.
Rajoon asub suuremalt jaolt Orša kõrgustikul, osalt ka Łučosa madalikul. Kõrgeim koht on Papina küla lähistel (263 meetrit). Madalaim koht asub Sierakarotnia järve ääres Rybnaje külas (154 meetrit). Teised suuremad järved on Sianno, Bahdanaŭskaje, Biarozaŭskaje ja Kičyna.
2014. aasta seisuga olid elanikest 94,21% valgevenelased, 4,31% venelased ja 1,48% oli teistest rahvustest. 79,49% elanike emakeeleks oli valgevene keel, 19,29% elanike emakeeleks oli vene keel. Koduse keelena kõneles valgevene keelt 50,25% elanikke, vene keelt aga 44,94%.
Viktor Aleksejev

Viktor [Victor] Aleksejev (30. aprill 1902 Saksamaa – 15. juuni 1945 Tartu) oli saksa rahvusest Eesti kunstnik ja illustraator. 
Elulugu.
Ta õppis Tartus vene gümnaasiumis. Kunstiõpinguid alustas 1918. aastal Voronežis Venemaa Riiklikus Kunstikoolis kunstnik Maksimovi juhendamisel. Sealt siirdus ta Novotšerkasskisse, kus asus tööle dekoratiivkunsti klassi juhendajana. 1921. aastast õppis ta Leipzigis akadeemik Kühleri juhendamisel portree- ja maaliklassis. 1926. aastal lõpetas ta graafikuna Dresdeni Kunstkäsitöö Akadeemia. 
1921. aastal eksponeeris ta kodulinnas Kunstide Edendamise Seltsi näitusel oma 78 stilistilist kompositsiooni. Kolm aastat hiljem korraldas ta isikunäituse, kus eksponeeris 42 teost, mis hõlmasid peamiselt maastiku, lille- ja linnupilte. 
1941. aastal oli ta Tartu koonduslaagris, kust vabanes koos (teise) abikaasa Leida Aleksejevaga 9. novembril. Ta maeti 22. juunil 1945 Uspenski kalmistule kasuema Elise Aleksejeva kõrvale; haud pole säilinud, kuid asukoht on teada.
Looming.
Viktor Aleksejevi kunstnikukäekiri oli väga omapärane. Tema loomingut iseloomustavad tugevad rahvuslik-religioossed sugemed ning keskaja ja idamaade mõjutused. Lisaks on ta viljelenud ja edasi arendanud vanavene miniatuuridelt tuttavat esteetikat.
1936. aastal illustreeris ta oma esimese lasteraamatu "Kolm oravat". Ta illustreeris mitmeid Hans Christian Anderseni teoseid: "Inetu pardipoeg" (1945), "Vankumatu tinasõdur" (1945), "Ööbik" (1949), "Pöial-Liisi (1945). 
Ta tegi ka kaanekujundusi Edgar Wallace'i põnevusjuttudele ja miniatuurisarja (47 pildiga, 1926–1940) Johannese Ilmutusraamatu apokalüptilistel teemadel. Teosed on säilinud Valmar Adamsi erakogus ja Eesti Rahvusraamatukogu graafikakogus. 
Isiklikku.
Tema kasuisa oli Tartu Ülikooli õppejõud ja rektor Vissarion Aleksejev. Tema esimene abikaasa aastani 1936 oli Ernestine-Sofie Värav.
S/2009 S 1

S/2009 S 1 on üks Saturni kaaslasi, planeedile kõige lähem.
S/2009 S 1 tiirleb Saturnist keskmiselt 117 000 km kaugusel B-rõnga välimises osas Saturni rõngastega samal tasandil ning ulatub Saturni rõngast mõlemalt poolt umbes 200 m väljapoole. Tema läbimõõt on tõenäoliselt umbes 400 m.
See kaaslane avastati 26. juulil 2009 Cassini kujutiste meeskonna poolt kosmosesondi tehtud fotodelt. Teda märgati esimest korda ajal, kui Saturn lähenes oma 2009. aasta augusti võrdpäevsusele ning see taevakeha heitis Saturni B-rõngale umbes 36 km pikkuse varju.
Kristjan Moora

Kristjan Moora (sündinud 18. augustil 1964 Tallinnas) on kolonelleitnant, 2011–2015 Kaitseliidu Saaremaa maleva pealik. Ta on alates 28. novembrist 2025 Saaremaa vallavolikogu esimees.
Haridus.
Ta on lõpetanud 1982. aastal Tallinna 2. Keskkooli ja 1989. aastal Tartu Ülikooli bioloogia erialal.
Tegevus poliitikas.
Kristjan Moora kuulub alates 2022. aastast Eesti Konservatiivsesse Rahvaerakonda. Ta kandideeris 2023. aasta valimistel Riigikokku, kogus valimisringkonnas nr 5 (Hiiu-, Lääne- ja Saaremaa) 1165 häält ning ei osutunud valituks.
Aastast 2021 on ta olnud Saaremaa vallavolikogu liige. Ta valiti Saaremaa vallavolikogu kolmanda koosseisu esimesel istungil, 28. novembril 2025 volikogu esimeheks.
Isiklikku.
Kristjan Moora isa oli eesti arheoloog ja ajaloolane Tanel Moora, üks tädipoeg on Kaitseväe endine juhataja kindral Martin Herem, teine tädipoeg on mitmekordne minister Jürgen Ligi, vend on keskkonnateadlane Harri Moora.
Max Mosley

Max Rufus Mosley (13. aprill 1940 – 24. mai 2021) oli Briti rallisõitja, Rahvusvahelise Autoliidu (FIA) president aastatel 1993–2009.
Kui Mosley oli veel advokaat ja amatöörist rallisõitja, asutas ta eduka võidusõiduautode tootmise ettevõtte March Engineering ja F1 tiimi. Aastatel 1969–1977 tegeles ta ettevõtte juriidilise ja reklaamilise poolega.
Héctor Pop Andrés

Héctor Pop Andrés (1976 – 12. aprill 2014 San Francisco) oli Guatemala poliitik ja San Francisco aselinnapea. 
Surm.
Ta lasti maha San Francisco (Peténi departemang, Guatemala) linnavalitsuse hoone ees 12. aprillil 2014.
2M-3

2M-3 "(vene k: 25-мм спаренное универсальное орудие 2М-3)" on Nõukogude Liidus valmistatud universaalne sõjalaeva kaheraudne automaatkahur. GRAU koodnimetus 2M3. On moraalselt vananenud, kuid seni veel vähesel määral kasutusel.
Kirjeldus.
Kahur on mõeldud nii pinna- kui ka õhusihtmärkide vastu ja pigem enesekaitse eesmärgilisena väiksematele sõjalaevadele ja vajadusel ka tsiviillaevadele. On üldiselt lihtsa ehitusega. Pöörlev torn paikneb silindrikujulisel alusel, mida on lihtne tekile või muule pinnale paigaldada. Jõesõjalaevadele on valmistatud pisut sissepoole kallutatud kujuga torniseina ülaservaga versiooni. Kahurid (automaadid) paiknevad paralleelselt teineteise kohal. Padrunlaskemoona etteandmine toimub lindist. Sihtimisel on võimalik nii elektriline- kui ka käsijuhtimine. Elektrilisel juhtimisel liigub kahur sekundiga peaaegu kolm korda kiiremini, kui käsijuhtimisel. Rauad on õhkjahutusega ja kipuvad laskmisel üle kuumenema. Salve laadimiseks kuluva 15 sekundi jooksul, mille hulka on arvatud ka jahtumisaeg, tuleb raudu tegelikult jahutada täiendavalt veega, mida on lastud peale otse voolikust. Sihik on mehaaniline ringikujuline visiirsihik, mis on nii pinna- kui ka õhusihtmärkidele. Sihtmärgi maksimaalne võimalik kiirus sihikule võtmiseks on 150 m/s.
Ajalugu.
Kahur 2M-3 töötati välja Nõukogude Liidus aastail 1947–1953. Peakonstruktor oli Harõkin. Eelkäija oli 1944–1945 valmistatud üheraudne 25 mm kahur 84-KM. 2M-3 katsetustel oli algul suuri probleeme vastupidavusega, kuid need ületati lõpuks ja kahur võeti ametlikult mereväe relvastusse 5. märtsil 1953. Peagi töötati välja parandatud versioon 2M-3M, mille relvadel on ümberlaadimiseks ära kasutatud lisaks tagasilöögi energiale ka püssirohugaase ja raud on pisut pikem.
1952–1957 toodeti 2M-3-sid juba üle 1600 eksemplari. Samuti valmistati versioon 2M-8 allveelaevadele, kuid see ei leidnud pikka aega kasutust. Süsteem oli Nõukogude Liidus relvastuses vähemalt 30 eri klassi sõjalaeval. Lisaks eksporditi seda teistesse sotsialismileeri riikidesse. Ida-Saksamaal oli relvastuses isegi veoauto IFA W-50 veokasti kinnitatuna.
Tootmine lõpetati 1984. Järeltulijaks võib lugeda automatiseeritud juhtimisega kaheraudseid automaatkahureid AK-230.
Taasiseseisvunud Eestis on (või on olnud) automaatkahurisüsteem kasutusel Eesti Piirivalve- ja mereväe laevadel.
Daphnis (kuu)

Daphnis ehk Saturn XXV (esialgse nimega S/2005 S 1) on Saturni kaaslane, planeedile läheduselt teine.
Ta tiirleb ümber Saturni selle A-rõngas olevas Keeleri lõhes.
Daphnise läbimõõt on umbes 8 km.&lt;br&gt;Tõenäoliselt on ta tekkinud Saturni rõnga materjali kogunemisel ühe suurema jääkamaka külge, koosnedes samast materjalist millest rõngaski.
Nimi.
Daphnis sai nime 2006. aastal vanakreeka mütoloogiast pärit titaanide järeltulija, karjuse, torupillimängija ja poeedi Daphnise järgi. Titaanide ja nende järeltulijate järgi on nimetatud ka teisi Saturni kaaslasi. Saturni kuud Daphnis ja Pan on nimetatud mütoloogiliste karjuste nimedega, sest nad tiirlevad Saturni rõngaste sees ja koos nendega ning mõjutavad neid oma gravitatsiooniga ehk "karjatavad" neid. Need kuud hoiavad ümber Saturni tiireldes enda orbiidiga külgnevate rõngaste materjali selgepiiriliselt ja servi selgelt eristuvatena nagu oma karja kooshoidvad karjused.
Avastamine.
Daphnis avastati 6. mail 2005 Cassini tehtud fotosid uurinud meeskonna poolt. Ta leiti 1. mail 2005. aastal mehitamata kosmosesondi Cassini abil Saturni A-rõnga välimisest servast 16 minutit kestnud 0,180-sekundilise säriajaga tehtud fotoseerialt. Hiljem leiti, et see Saturni kaaslane oli olnud nähtav ka juba samal aastal 13. aprillil F-rõngast tehtud 32 fotol, samuti ka 2. mail 2005 tehtud kahel kõrglahutusega (3,54 km/piksel) fotol.
&lt;br&gt;Daphnise olemasolust oldi teadlik juba enne, kui seda taevakeha selgelt pildistada õnnestus. Esmalt märgati ta gravitatsiooni tekitatud lainetusi Saturni rõngastes, millest järeldati, et lainetuste põhjustajaks võiks olla üks Saturni rõngaste vahel tiirlev kaaslane. Oletust tõestasid kosmosesondi Cassini tehtud fotod.
Lained Saturni rõngastes.
Daphnise tekitatud lained Saturni rõngastes tekivad selle kaaslase gravitatsiooni mõjul ja tema orbitaalkiiruse erinevusest Saturni rõngaste orbitaalkiiruste suhtes (sisemine rõngas liigub kiiremini kui Daphnis, lainetus jääb ettepoole, välimine rõngas on aeglasem, lainetus jääb taha). 
&lt;br&gt;Need lained, mis jäävad Keeleri tühimiku Saturni-poolsema serva poole, liiguvad Daphnise liikumissuuna suhtes sellest kaaslasest eespool, ning need lained, mis jäävad Keeleri tühimiku Saturnist kaugema serva poole, järgnevad Daphnisele.
&lt;br&gt;Daphnis tekitab Saturni rõngastes nii radiaalsuunalist lainetust kui ka laineid, mis levivad rõngaste tasandi suhtes. Rõngaste tasandi suhtes levivad lained ulatuvad oma laineharja kõrguse maksimumis natuke üle kilomeetri üle Saturni rõngaste orbitaaltasandi ning on paremini märgatavad, kuna heidavad rõngale varje.
Orbiit.
Daphnise orbiidi kalle ja ekstsentrilisus on väga väikesed. Daphnise orbiidi ekstsentrilisuse tõttu varieerub tema kaugus tiirlemisel ümber Saturni umbes 9 km ühe tiiru jooksul ja orbiidi kalde tõttu kõigub Daphnis ühe tiiru jooksul Saturni ekvaatori tasandi suhtes umbes 17 km ulatuses üles-alla.
Keeleri tühimik, milles Daphnis ümber Saturni tiirleb, on läbimõõduga ligikaudu 42 km.
Sitka

Sitka (tlingiti keeles Sheetʼká, vene keeles Ситка) on linn ja maakond Ameerika Ühendriikide Alaska osariigis. Linn asub Baranofi saare lääneosas.
Sitkas elas 2013. aastal 9020 inimest. Linn asub saarel ning sinna pääseb ainult lennuki või laevaga.
Ajalugu.
Sitka ala asustasid põlisameeriklaste tlingitite esivanemad juba 10 000 aastat tagasi.
Majandus.
Linna kaks suuremat tööandjat on South East Alaska Regional Health Consortium, kus töötab 482 inimest, ja Sitka School District, kus töötab 250 inimest. Kõige rohkem inimesi saab elatist mereandidest. Töötute protsent on 6,9. Aasta keskmine sissetulek on 62 024 USA dollarit. Elektrienergiat saadakse paisjärvedele Blue Lake ja Green Lake rajatud elektrijaamadest. Sitka sadam on suuruselt kuues kalasadam Ameerika Ühendriikides.